তথ্যবিবরণী নম্বর : ২৭৩৬

**রাষ্ট্রপতির কৃতজ্ঞতা প্রকাশ**

ঢাকা, ৯ শ্রাবণ (২৪ জুলাই) :

 রাষ্ট্রপতি মোঃ আবদুল হামিদ তাঁর ছোট ভাই আবদুল হাই এর মৃত্যুতে দেশ ও দেশের বাইরে যেসব ব্যক্তি শোক ও সমবেদনা জানিয়েছেন তাঁদের প্রতি গভীর কৃতজ্ঞতা প্রকাশ করেছেন।

 বিশেষ করে ভারতের রাষ্ট্রপতি রাম নাথ কোভিন্দ (জধস ঘধঃয ঈড়ারহফ), বাংলাদেশের প্রধানমন্ত্রী শেখ হাসিনা, জাতীয় সংসদের স্পিকার ড. শিরিন শারমিন চৌধুরী, বাংলাদেশের প্রধান বিচারপতি সৈয়দ মাহমুদ হোসেন, মন্ত্রিপরিষদের সদস্যবৃন্দ, সংসদ সদস্যবৃন্দ, সামরিক ও বেসামরিক প্রশাসনের পদস্থ কর্মকর্তাবৃন্দ, রাজনৈতিক নেতৃবৃন্দ, শিক্ষাবিদ, সাংস্কৃতিক ব্যক্তিত্ব, সাংবাদিক, সুধীজন-সহ সমাজের বিভিন্ন পর্যায়ের ব্যক্তিবর্গ যাঁরা শোকের সময় পাশে থেকে সহানুভূতি ও সহমর্মিতা জানিয়েছেন তাঁদের প্রতি রাষ্ট্রপতি মোঃ আবদুল হামিদ কৃতজ্ঞতা ও ধন্যবাদ জানিয়েছেন।

 বর্ষার এ মৌসুমে বৈরী আবহাওয়া উপেক্ষা করে দূরদূরান্ত থেকে অনেক কষ্ট স্বীকার করে মিঠামইন সদরে মুক্তিযোদ্ধা আবদুল হক সরকারি কলেজ মাঠে আবদুল হাই এর নামাজে জানাযায় যাঁরা অংশগ্রহণ করেছেন এবং শোকসন্তপ্ত পরিবারের সদস্যদের প্রতি সহানুভূতি ও সহমর্মিতা জানিয়েছেন তাঁদের প্রতিও রাষ্ট্রপতি কৃতজ্ঞতা জ্ঞাপন করেন।

 রাষ্ট্রপতি স্থানীয় রাজনৈতিক নেতৃবৃন্দ, প্রশাসন, সশস্ত্র বাহিনী, পিজিআর, এসএসএফ, পুলিশ বাহিনীর সদস্য-সহ বিভিন্ন বাহিনী ও সংস্থার সদস্য, গণমাধ্যমের প্রতিনিধিবৃন্দ, এলাকার সর্বস্তরের জনগণ যাঁরা নানা প্রতিকূলতা সত্ত্বেও নিজ নিজ অবস্থান থেকে সার্বিক সহযোগিতা প্রদান করেছেন তাঁদের প্রতিও গভীর কৃতজ্ঞতা ও ধন্যবাদ জানিয়েছেন।

 রাষ্ট্রপতি আশা প্রকাশ করেন যে, শোকের এ সময়ে শুভানুধ্যায়ীদের সহানুভূতি ও সহমর্মিতা শোকসন্তপ্ত পরিবারের সদস্যদের মনে সাহস যোগাবে এবং ভবিষ্যৎ চলার পথ সুগম করবে।

 রাষ্ট্রপতি এ সময় মরহুমের রুহের মাগফিরাতের জন্য সকলের কাছে দোয়া কামনা করেন।

#

আজাদ/ফারহানা/সঞ্জীব/জয়নুল/২০২০/১৭৪৫ঘণ্টা

তথ্যবিবরণী                                                                                  নম্বর : ২৭৩৫

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৯ শ্রাবণ (২৪ জুলাই) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় ১২ হাজার ২৭ জনের নমুনা পরীক্ষা করা হয়েছে, এদের মধ্যে ২ হাজার ৫৪৮ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২ লাখ ১৮ হাজার ৬৫৮ জন। গত ২৪ ঘণ্টায় ৩৫ জন-সহ এ পর্যন্ত ২ হাজার ৮৩৬ জন এ রোগে মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ২০ হাজার ৯৬৭ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/ফারহানা/সঞ্জীব/শামীম/২০২০/১৭২৫ ঘণ্টা

তথ্যবিবরণী                                                      নম্বর: ২৭৩৪

**প্রয়োজন ছাড়া লঞ্চে ঈদযাত্রা পরিহার করুন**

 **-নৌপরিবহন প্রতিমন্ত্রী**

ঢাকা, ৯ শ্রাবণ (২৪ জুলাই) :

 প্রয়োজন ছাড়া ঈদযাত্রা পরিহার করতে লঞ্চ যাত্রীদের প্রতি আহ্বান জানিয়েছেন নৌপরিবহন প্রতিমন্ত্রী খালিদ মাহমুদ চৌধুরী। তিনি বলেন, ঝুঁকি নিয়ে লঞ্চে চলাচল করা উচিত নয়। নেতিবাচক নয়, ইতিবাচক সংবাদ পরিবেশন করতে তিনি সাংবাদিকদের প্রতি আহ্বান জানান।

 প্রতিমন্ত্রী আজ ঢাকা রিপোর্টার্স ইউনিটিতে (ডিআরইউ) ডিআরইউ’র প্রয়াত সদস্যদের স্মরণসভা ও পরিবারের মাঝে অনুদানের চেক বিতরণ অনুষ্ঠানে প্রধান অতিথির বক্তৃতায় এসব কথা বলেন।

 খালিদ মাহমুদ চৌধুরী বলেন, দেশ এগিয়ে যাচ্ছে। সেখানে রিপোর্টার্স ইউনিটি পিছিয়ে থাকতে পারে না। গণমাধ্যম সমাজের চতুর্থ স্তম্ভ। গণমাধ্যমকে বাদ দিয়ে এগিয়ে যাওয়া সম্ভব নয়। কাজ করতে গেলে ভুলত্রুটি থাকবে। ভুলত্রুটিগুলো ইতিবাচক সংবাদধারায় এগিয়ে নিয়ে যেতে হবে।

 অনুষ্ঠানে প্রয়াত চারজনের প্রত্যেক পরিবারের মাঝে গ্রুপ বিমার দু’লাখ এবং ডিআরইউ’র কল্যাণ তহবিলের এক লাখ-সহ মোট তিন লাখ টাকা করে অনুদানের চেক হস্তান্তর করা হয়। অনুষ্ঠানে দু’জন সদস্যকে দেড় লাখ টাকা করে চিকিৎসা অনুদানের চেক দেওয়া হয়। চিকিৎসা অনুদানের চেক গ্রহণ করেন বাংলাদেশ অবজারভারের জীবন ইসলাম এবং আলোকিত বাংলাদেশের আফরোজা নাজনীন।

 ডিআরইউ’র সভাপতি রফিকুল ইসলাম আজাদের সভাপতিত্বে অনুষ্ঠানে অন্যান্যের মধ্যে বক্তব্য রাখেন ডিআরইউ’র সহ-সভাপতি নজরুল কবির, ভারপ্রাপ্ত সাধারণ সম্পাদক হেলিমুল আলম বিপ্লব, অর্থ সম্পাদক জিয়াউল হক সবুজ প্রমুখ। ডিআরইউ’র সাংগঠনিক সম্পাদক হাবীবুর রহমান অনুষ্ঠানটি সঞ্চালনা করেন।

#

জাহাঙ্গীর/ফারহানা/শামীম/২০২০/১৭৫৫ ঘণ্টা

তথ্যবিবরণী                                                      নম্বর: ২৭৩৩

**মাদারীপুর জেলা পরিষদ চেয়ারম্যান এর মৃত্যুতে মন্ত্রীপরিষদ সদস্যবৃন্দের শোক**

ঢাকা, ৯ শ্রাবণ (২৪ জুলাই) :

 মাদারীপুর জেলা পরিষদ চেয়ারম্যান বীর মুক্তিযোদ্ধা মিয়াজ উদ্দিন খান এর মৃত্যুতে গভীর শোক ও দুঃখ প্রকাশ করেছেন মন্ত্রী পরিষদের সদস্যবৃন্দ।

 প্রধানমন্ত্রীর উপ-প্রেস সচিব শাখাওয়াত মুনের পিতা বীর মুক্তিযোদ্ধা মিয়াজ উদ্দিন খান ২৩ জুলাই দিবাগত রাতে রাজধানীর সম্মিলিত সামরিক হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ...... রাজিউন)।

 আজ শোকবার্তায় মরহুমের বিদেহী আত্মার মাগফেরাত কামনা করা হয় এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 মিতভাষী ও সুবক্তা মিয়াজ উদ্দিন খান ছিলেন মহান মুক্তিযুদ্ধের চেতনা ও জাতির পিতার আদর্শের একজন একনিষ্ঠ অনুসারী। মহান মুক্তিযুদ্ধে তাঁর গৌরবোজ্জ্বল ভূমিকা এবং দুইবারের জেলা পরিষদের চেয়ারম্যান হিসেবে মাদারীপুরের উন্নয়নে তাঁর অবদান মন্ত্রী শ্রদ্ধাভরে স্মরণ করেন।

 মৃত্যুকালে তিনি স্ত্রী ও দুই ছেলেসহ অসংখ্য গুণগ্রাহী রেখে গেছেন।

 শোক জানিয়েছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ; এলজিআরডি মন্ত্রী মোঃ তাজুল ইসলাম; শিল্পমন্ত্রী নূরুল মজিদ মাহমুদ হুমায়ূন; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; খাদ্যমন্ত্রী সাধন চন্দ্র মজুমদার; নৌপরিবহন প্রতিমন্ত্রী খালিদ মাহমুদ চৌধুরী; বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী; শিল্প প্রতিমন্ত্রী কামাল আহমেদ মজুমদার; পানি সম্পদ প্রতিমন্ত্রী জাহিদ ফারুক; সংস্কৃতি প্রতিমন্ত্রী কে এম খালিদ এবং পানি সম্পদ উপমন্ত্রী এ কে এম এনামুল হক শামীম।

 #

গিয়াস/শামীম/২০২০/১৩৪৭ ঘণ্টা

তথ্যবিবরণী নম্বর : ২৭৩২

**রাঙ্গুনিয়া উপজেলা পরিষদের চেয়ারম্যান এর মৃত্যুতে এলজিআরডি মন্ত্রীর শোক**

ঢাকা, ৯ শ্রাবণ (২৪ জুলাই) :

 চট্টগ্রামের রাঙ্গুনিয়া উপজেলা পরিষদের চেয়ারম্যান ও উপজেলা আওয়ামী লীগের সাবেক সভাপতি আলহাজ্ব খলিলুর রহমান চৌধুরীর মৃত্যুতে স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম নিজ এবং তাঁর মন্ত্রণালয়ের পক্ষ থেকে গভীর শোক ও দুঃখ প্রকাশ করেছেন।

 খলিলুর রহমান চৌধুরী গতকাল চট্টগ্রামের একটি হাসপাতালে সিসিউইতে চিকিৎসাধীন অবস্থায় মারা যান (ইন্না লিল্লাহি ....... রাজিউন)।

 স্থানীয় সরকার মন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

 উল্লেখ্য, খলিলুর রহমান চৌধুরী দীর্ধদিন ধরে কিডনি সমস্যায় ভুগছিলেন। মৃত্যুকালে তিনি স্ত্রী, এক ছেলে ও অসংখ্য গুণগ্রাহী রেখে গেছেন।

#

হায়দার/গিয়াস/শামীম/২০২০/১২২৭ ঘণ্টা

তথ্যবিবরণী নম্বর : ২৭৩১

**এডভোকেট ওয়াজেদুল ইসলাম এর মৃত্যুতে সংস্কৃতি প্রতিমন্ত্রীর শোক**

ঢাকা, ৯ শ্রাবণ (২৪ জুলাই) :

 ময়মনসিংহ জেলা আওয়ামী লীগ এর সাবেক আহবায়ক, জেলা আইনজীবি সমিতির সাবেক সভাপতি এবং বর্তমান পাবলিক প্রসিকিউটর প্রবীণ আইনজীবী এডভোকেট ওয়াজেদুল ইসলাম এর মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

 প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি সমবেদনা জানান। তিনি এডভোকেট ওয়াজেদুল ইসলামের বর্ণাঢ্য কর্মজীবন ও রাজনৈতিক জীবনের কথা শ্রদ্ধাভরে স্মরণ করেন।

 উল্লেখ্য, এডভোকেট ওয়াজেদুল ইসলাম বৃহস্পতিবার রাতে ময়মনসিংহ মেডিকেল কলেজ হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি ........ রাজিউন)।

#

ফয়সল/গিয়াস/শামীম/২০২০/১২৪৭ ঘণ্টা

তথ্যবিবরণী নম্বর : ২৭৩০

**রাঙ্গুনিয়া উপজেলার প্রয়াত চেয়ারম্যানের জানাযায় তথ্যমন্ত্রী**

চট্টগ্রাম, ৯ শ্রাবণ (২৪ জুলাই) :

 চার দশক ধরে একাদিক্রমে চট্টগ্রামের রাঙ্গুনিয়া উপজেলা পরিষদ, পৌরসভা ও স্থানীয় আওয়ামী লীগের নেতৃত্বদানকারী আলহাজ্ব খলিলুর রহমান চৌধুরীর টিনের চালের ঘর চল্লিশ বছরেও বদলায়নি। তিনি প্রয়াত হয়েছেন, কিন্তু তার ত্যাগের আদর্শ সমাজে অনুকরণীয় দৃষ্টান্ত হয়ে রয়েছে। সদ্যপ্রয়াত খলিলুর রহমানের জানাযায় যোগ দেয়ার আগে একথা বলেছেন রাঙ্গুনিয়ার সন্তান আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদ।

 বৃহস্পতিবার দুপুরে নিজ উপজেলা রাঙ্গুনিয়ার চেয়ারম্যান খলিলুর রহমানের (৯৪) ইন্তেকালের সংবাদ পেয়ে তথ্যমন্ত্রী সেদিন সন্ধ্যায় বিমানযোগে চট্টগ্রাম হয়ে রাঙ্গুনিয়া পৌঁছান ও রাত দশটায় জানাযায় অংশ নেন।

 জানাযার আগে স্মৃতিচারণে ড. হাছান মাহ্‌মুদ বলেন, 'মরহুম খলিলুর রহমান চৌধুরী ছিলেন বঙ্গবন্ধুর কর্মী ও মুক্তিযুদ্ধের অন্যতম সংগঠক। দলের জন্য শ্রমিক নেতা হিসেবেও কাজ করেছেন। উপজেলা চেয়ারম্যান ও পৌরসভার মেয়রের দায়িত্বের পাশাপাশি ১৫ বছর রাঙ্গুনিয়া আওয়ামী লীগের সভাপতির দায়িত্ব পালন করেছেন তিনি। জীবনে কোনো লোভ-লালসা তার মধ্যে ছিলো না। আমি ব্যক্তিগতভাবে এমন একজন মুরুব্বীকে হারিয়েছি, যার কাছে সমস্ত দল-মতের মানুষ যেতে পারতেন।'

 তিনি বলেন, আমাদের দল প্রধানমন্ত্রী শেখ হাসিনার নেতৃত্বে সমস্ত ঝড়-ঝাপটা ও প্রতিকূলতার মধ্যেও টিকে আছে তৃণমূলে খলিলুর রহমান চৌধুরীর মতো নেতাদের কারণে, যারা জনগণের আস্থা এবং ভরসাস্থল হিসেবে বঙ্গবন্ধুকন্যার নেতৃত্বে যুগ যুগ ধরে জনগণের জন্য কাজ করে যাচ্ছেন।

 প্রয়াত নেতা খলিলুর রহমান চৌধুরীর আত্মার শান্তি কামনা করে তথ্যমন্ত্রী বলেন, তিনি এমন একজন সর্বজন শ্রদ্ধেয় এবং গ্রহণযোগ্য মুরুব্বী ছিলেন, যার কারণে বিগত উপজেলা নির্বাচনে কেউ তার সাথে প্রতিদ্বন্দ্বিতা করেনি। তিনি দেশের সবচেয়ে বয়োজ্যেষ্ঠ উপজেলা চেয়ারম্যান ও এর আগে সর্ব-বয়োজ্যেষ্ঠ পৌরসভা মেয়র ছিলেন।

 এ সময় অন্যান্যের মধ্যে উপস্থিত ছিলেন রাঙ্গুনিয়া উপজেলা নির্বাহী কর্মকর্তা মোঃ মাসুদুর রহমান, পৌরসভা মেয়র আলহাজ্ব শাহজাহান সিকদার, জেলা পরিষদ সদস্য কামরুল ইসলাম চৌধুরী, উপজেলা ভাইস চেয়ারম্যান মোঃ শফিকুল ইসলাম, চট্টগ্রাম উত্তর জেলা আওয়ামী লীগ নেতা ইদ্রিছ আজগর, নজরুল ইসলাম তালুকদার, রাঙ্গুনিয়া উপজেলা আওয়ামী লীগের সাধারণ সম্পাদক ইঞ্জিনিয়ার শামসুল আলম তালুকদার, সাবেক সাংগঠনিক সম্পাদক আকতার হোসন খাঁন, আরিফুল ইসলাম চৌধুরী, ধর্ম বিষয়ক সম্পাদক জসীম উদ্দিন তালুকদার প্রমুখ।

#

আকরাম/গিয়াস/শামীম/২০২০/১৫১৮ ঘণ্টা

তথ্যবিবরণী নম্বর : ২৭২৯

**হাই-স্পীড ইন্টারনেটের আওতায় কেরাণীগঞ্জ**

ঢাকা, ৯ শ্রাবণ (২৪ জুলাই) :

 কোভিড-১৯ এর বৈশ্বিক মহামারী পরিস্থিতিতে গত ২৬ মার্চ থেকে সারাদেশ কার্যত লকডাউন অবস্থায় রয়েছে এবং ৩০ মে পর্যন্ত সরকারি প্রতিষ্ঠানসমূহ সাধারণ ছুটির আওতায় ছিল যা ৩১ মে তারিখ থেকে সীমিত আকারে শুরু হয়েছে। সারা দেশের সকল শিক্ষা প্রতিষ্ঠান এখনও সাধারণ ছুটির আওতায় রয়েছে। উদ্ভূত পরিস্থিতিতে সকল দাপ্তরিক কার্যক্রমের স্থবিরতা রোধকল্পে সরকারি প্রতিষ্ঠানসমূহের স্বাভাবিক কার্যক্রম অব্যাহত রাখা আবশ্যক। সে লক্ষ্যে তথ্য ও যোগাযোগ প্রযুক্তি বিভাগ সভা, সেমিনার, মাঠ পর্যায়ে পরিদর্শনসহ সকল গুরুত্বপূর্ণ কার্যক্রম Online এর মাধ্যমে সম্পন্ন করে আসছে।

 আগামীকাল ২৫ জুলাই সকাল ১১ টায় ইনফো-সরকার ৩য় পর্যায় প্রকল্পের মাধ্যমে স্থাপিত ঢাকা জেলার কেরাণীগঞ্জ উপজেলার আগানগর, কলাতিয়া, কালিন্দি, তেঘরিয়া, শাক্তা, শুভাঢ্যা, হযরতপুর এবং তারানগর ইউনিয়নসমূহের PoP (point of presence) সমূহ Zoom Online এর মাধ্যমে উদ্বোধন করা হবে।

 এ প্রকল্পের আওতায় প্রান্তিক জনপদে দ্রুতগতির ইন্টারনেট ব্রডব্যান্ড সংযোগ প্রদানের জন্য ২ হাজার ৬শ টি ইউনিয়নে পয়েন্ট অফ প্রেজেন্স (পিওপি) স্থাপন এবং ১৯ হাজার ৫ ’শ কি.মি অপটিক্যাল ফাইবার ক্যাবল স্থাপনের মাধ্যমে উচ্চগতির নেটওয়ার্ক অবকাঠামো স্থাপন করা হচ্ছে। দেশের ইউনিয়ন পর্যায়ে ২৬ হাজার সরকারি অফিসে উচ্চগতির ইন্টারনেট সংযোগ প্রদান করা সম্ভব হবে। ইতোমধ্যে পুলিশের এক হাজার টি অফিসের মধ্যে VPN সংযোগ স্থাপন করা হয়েছে। দেশের ৬০ শতাংশ জনগণের ইন্টারনেট ব্যবহারের সুযোগ নিশ্চিত করা সম্ভব হবে।

 জাতীয় আইসিটি নীতি ২০১৫ এর লক্ষ্য অর্জনে বাংলাদেশের গ্রামীণ জনগোষ্ঠীর জন্য ই-সেবাগুলিতে (e-Service) অনুপ্রবেশ নিশ্চিতকরণ, শহর এবং গ্রামের ডিজিটাল বৈষম্য দূরীকরণ এবং নারী-পুরুষের সমতা বাস্তবায়িত হবে। ইউনিয়ন পর্যায়ে এবং ইউনিয়ন ডিজিটাল সেন্টারে (ইউডিসি) হাই-স্পীড ইন্টারনেট সংযোগ প্রদান, কারিগরি জ্ঞান বিতরণের মাধ্যমে যোগ্যতা বৃদ্ধি এবং আউটসোর্সিং এর মাধ্যমে কর্মসংস্থান সৃষ্টি হবে। ২০২১ সালে ব্রডব্যান্ড ইন্টারনেট গ্রাহক ২ দশমিক ২৫ শতাংশ থেকে ১২ শতাংশ এ উন্নীত হবে। ফলে জিডিপি ১ শতাংশ বৃদ্ধি পাবে।

 এ প্রকল্প বাস্তবায়নের ফলে কেরাণীগঞ্জ উপজেলার সকল ইউনিয়নের ইউনিয়ন ডিজিটাল সেন্টারে (ইউডিসি) হাই-স্পীড ইন্টারনেট সংযোগ প্রদানের মাধ্যমে সেবা প্রদানের সক্ষমতা বৃদ্ধি পাবে এবং প্রান্তিক জনগণ দ্রুতগতির ব্রডব্যান্ড ইন্টারনেট সংযোগের আওতায় আসবেন। ফলে তাদের সরকারি সকল ই-সেবা (e-Service) প্রাপ্তি নিশ্চিত হবে, শহর এবং গ্রামের ডিজিটাল বৈষম্য দূর হবে ।

 উদ্বোধন অনুষ্ঠানে জ্বালানি ও খনিজ সম্পদ প্রতিমন্ত্রী নসরুল হামিদ, প্রধান অতিথি হিসেবে উপস্থিত থাকবেন। বিশেষ অতিথি হিসেবে Zoom Online এ সংযুক্ত থাকবেন তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, সংসদ সদস্য এডভোকেট মোঃ কামরুল ইসলাম এবং তথ্য ও যোগাযোগ প্রযুক্তি বিভাগ এর সিনিয়র সচিব এন এম জিয়াউল আলম পিএএ। এছাড়াও Zoom Online এ সংযুক্ত থাকবেন বাংলাদেশ কম্পিউটার কাউন্সিল এর নির্বাহী পরিচালক (অতিরিক্ত-সচিব) পার্থ প্রতিম দেব এবং ঢাকার বিভাগীয় কমিশনার মোঃ মোস্তাফিজুর রহমান, পিএএ। অনুষ্ঠানটি সঞ্চালনা করবেন বিকর্ণ কুমার ঘোষ, প্রকল্প পরিচালক (অতিরিক্ত-সচিব), ইনফো-সরকার ৩য় পর্যায় প্রকল্প। সভাপতিত্ব করবেন জেলা প্রশাসক, ঢাকা মোঃ শহীদুল ইসলাম।

#

শহিদুল/গিয়াস/শামীম/২০২০/১১.৪০ ঘণ্টা

তথ্যবিবরণী নম্বর : ২৭২৮

**বাংলাদেশের সকল দূতাবাসে হাসিমুখে সেবা দিতে বললেন পররাষ্ট্রমন্ত্রী**

ঢাকা, ৯ শ্রাবণ (২৪ জুলাই) :

 বাংলদেশের সকল বৈদেশিক দূতাবাসে হাসিমুখে সেবা দিতে কর্মকর্তা-কর্মচারীদের প্রতি নির্দেশনা দিলেন পররাষ্ট্রমন্ত্রী ড. এ কে আব্দুল মোমেন।

 সম্প্রতি ইউরোপে বাংলাদেশের রাষ্ট্রদূতদের সাথে এক ভার্চুয়াল সভায় এ নির্দেশনা দেন পররাষ্ট্রমন্ত্রী।

 বাংলাদেশ মিশনের কোন কর্মকর্তা-কর্মচারী যেন সেবাগ্রহীতাদের সাথে কোন ধরনের দুর্ব্যবহার না করেন সে বিষয়টি নিশ্চিত করতে রাষ্ট্রদূতদের নির্দেশ দেন ড. মোমেন। তিনি বলেন, যেকোন ধরনের কর্তব্যে অবহেলা, সেবা দিতে অনীহা এবং অসৌজন্যমূলক আচরণের বিরুদ্ধে কঠোর ব্যবস্থা গ্রহণ করবে পররাষ্ট্র মন্ত্রণালয়।

 মন্ত্রী এসময় বাংলাদেশের সকল দূতাবাসে সেবার গুণগত মান বাড়ানোরও নির্দেশনা দেন। মিশনসমূহে চালুকৃত হটলাইনগুলো ২৪ ঘন্টা চালুরাখাসহ সেবাগ্রহীতাদের সমস্যা ও অভিযোগ শুনে দ্রুত ব্যবস্থা গ্রহণের বিষয়েও মিশনের কর্মকর্তা-কর্মচারীদের নির্দেশ দেন তিনি। এছাড়া মিশনের কর্মকর্তা-কর্মচারিরা ফোন ধরে না বা সেবা দিতে অনীহা প্রকাশ করে-এ ধরনের অভিযোগ যাতে না আসে সে বিষয়টি নিশ্চিত করতে মিশন প্রধানদের অনুরোধ করেন পররাষ্ট্রমন্ত্রী।

#

তৌহিদুল/গিয়াস/শামীম/২০২০/১১.২২ ঘণ্টা